Talous- ja sosiaalikomitean lausunto aiheesta "Ehdotus: neuvoston asetus yhteisön lainsäädännön soveltamisesta Kanariansaariin annetun asetuksen (ETY) N:o 1911/91 muuttamisesta"



Virallinen lehti nro C 139 , 11/05/2001 s. 0093 - 0095



Talous- ja sosiaalikomitean lausunto aiheesta "Ehdotus: neuvoston asetus yhteisön lainsäädännön soveltamisesta Kanariansaariin annetun asetuksen (ETY) N:o 1911/91 muuttamisesta" (2001/C 139/17) Neuvosto päätti 21. helmikuuta 2001 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea päätti nimetä lausunnon yleisesittelijäksi Margarita López Almendárizin. Talous- ja sosiaalikomitea hyväksyi 28. helmikuuta ja 1. maaliskuuta 2001 pitämässään 379. täysistunnossa (maaliskuun 1. päivän kokouksessa) seuraavan lausunnon äänin 66 puolesta ja 1 vastaan. 1. Johdanto 1.1. Komissio on tehnyt ehdotuksen uudeksi neuvoston asetukseksi, jolla muutetaan yhteisön lainsäädännön soveltamisesta Kanariansaariin annettua asetusta (ETY) N:o 1911/91(1). 1.2. Yhteisön lainsäädännön soveltamisesta Kanariansaariin 26. kesäkuuta 1991 annetun neuvoston asetuksen (ETY) N:o 1911/91 5 ja 6 artiklan mukaisesti Euroopan yhteisön tullitariffin käyttöönottoa varten myönnetyn siirtymäkauden sekä siirtymäajan, jolloin Espanjan viranomaiset voivat määrätä tuotanto- ja tuontiveron (APIM) Kanariansaarilla markkinoille tuleville tai siellä tuotetuille tuotteille, voimassaolo päättyy 31. joulukuuta 2000. 1.3. Espanjan viranomaiset pyysivät lokakuussa ja marraskuussa 2000, että neuvoston asetuksen (ETY) N:o 1911/91 nojalla käyttöön otettuja siirtymäkausia ja toimenpiteitä jatkettaisiin. 1.4. Pyyntöön sisältyi asiakirjoja, joista ilmenee, että vaikka Kanariansaarten taloudellinen tilanne on parantunut siirtymäkauden aikana, alueen täydellinen yhdentäminen unioniin johtaisi kyseessä olevien alojen teollisen ja kaupallisen toiminnan sekä työllisyyden heikkenemiseen. 1.5. Käytettävissä olleen lyhyen ajanjakson aikana ei kuitenkaan ole ollut mahdollista määritellä voimassa olevien toimenpiteiden lakkauttamisen tai muuttamisen vaikutusta Kanariansaarten taloudelliseen ja sosiaaliseen tilanteeseen. 1.6. Sen vuoksi on asianmukaista jatkaa siirtymäkausia yhdellä vuodella, jotta varmistetaan asianomaisten talouden toimijoiden liiketoimiin vaikuttavan oikeuskehyksen tietty jatkuvuus. Tämä pidennys antaa myös päätöksentekoprosessiin osallistuville osapuolille riittävästi aikaa löytää Espanjaa ja Kanariansaaria tyydyttävä ratkaisu, jossa otetaan huomioon perustamissopimuksen 299 artiklan 2 kohta. 1.7. Muutos edellyttää neuvoston yksimielistä päätöstä ehdotuksen oikeusperustana olevan Espanjan ja Portugalin liittymissopimuksen 25 artiklan 4 kohdan mukaisesti. 2. Kanariansaariin sovellettavat erityissäännökset: alueen asteittainen ja erityisluonteinen integraatio 2.1. Kanariansaarista tuli osa Euroopan unionia Espanjan liityttyä EU:hun vuonna 1986. 2.2. Espanjan ja Portugalin liittymissopimuksessa tunnustetaan saariryhmän erityisluonne sekä sen vaikea sosiaalinen ja taloudellinen tilanne(2). Kanariansaarten erityisvaikeudet on tunnustettu jättämällä ne alun perin yhteisön tullialueen ja yhteisen kauppapolitiikan ulkopuolelle, eikä niihin ole sovellettu yhteistä maatalous- eikä kalastuspolitiikkaa. 2.3. Liittymissopimuksen 25 artiklan 4 kohdan ensimmäisen kappaleen mukaisesti neuvosto päättää yksimielisesti Espanjan pyynnöstä, komission ehdotuksesta ja Euroopan parlamenttia kuultuaan Kanariansaarten liittämisestä yhteisön tullialueeseen sekä määrittelee asianmukaiset toimenpiteet yhteisön lainsäädännössä voimassa olevien säännösten ulottamisesta kyseisiin saariin. Espanja esitti kyseisen artiklan nojalla 7. maaliskuuta 1990 tämänsuuntaisen pyynnön. 2.4. Neuvosto antoi 26. kesäkuuta 1991 asetuksen (ETY) N:o 1911/91 yhteisön lainsäädännön soveltamisesta Kanariansaariin. Neuvosto katsoi, että Kanariansaarten integroituminen kaikkiin yhteisiin politiikkoihin edellyttää asteittaista prosessia asianmukaisen siirtymäkauden aikana, jolloin otetaan huomioon Kanariansaarten saaristoluonteesta ja syrjäisestä sijainnista sekä historiallisesta talous- ja verojärjestelmästä johtuvat erityistoimenpiteet. 2.5. Asetus (ETY) N:o 1911/91 on pantu täytäntöön toteuttamalla kyseisiä erityistoimenpiteitä Kanariansaarten syrjäisestä sijainnista ja saariluonteesta johtuvat erityisvaihtoehdot huomioon ottavan ohjelman avulla (neuvoston päätös 91/314/ETY Kanariansaarten syrjäisestä sijainnista ja saariluonteesta johtuvat erityisvaihtoehdot huomioon ottavasta Poseican-ohjelmasta). 2.6. Tämän jälkeen ja ennen kuin Euroopan yhteisön perustamissopimukseen sisällytettiin 299 artiklan 2 kohta, jossa tunnustetaan syrjäisimpien alueiden erityistilanne ja tarve ryhtyä erityistoimenpiteisiin, Kanariansaarille ominaisten ongelmien ratkaisemiseksi on annettu lukuisia yhteisön säädöksiä. 2.7. Amsterdamin sopimuksen 299 artiklan 2 kohdassa määrätään erityisesti, että sopimuksen määräyksiä sovelletaan Ranskan merentakaisiin departementteihin, Azoreihin, Madeiraan ja Kanariansaariin. Neuvosto hyväksyy parlamenttia kuultuaan erityistoimenpiteitä, joiden tarkoituksena on määritellä ne edellytykset, joilla sopimusta sovelletaan kyseisiin alueisiin, ja ottaa huomioon niiden rakenteen sekä sosiaalisen ja taloudellisen tilanteen, jota vaikeuttaa niiden syrjäinen sijainti, saaristoluonne, pieni koko, vaikea pinnanmuodostus ja ilmasto sekä taloudellinen riippuvuus muutamista harvoista tuotteista. Erityistoimenpiteissä tulee ottaa huomioon sellaiset sektorit kuin tulli- ja kauppapolitiikka, veropolitiikka, verovapaat alueet, maatalous- ja kalastuspolitiikka, olennaisten raaka-aineiden ja kulutushyödykkeiden toimitusedellytykset, julkiset tuet sekä rakennerahastojen ja yhteisön horisontaalisten ohjelmien tuenmyöntämisperusteet. 2.8. Komissio antoi 14. maaliskuuta 2000 kertomuksen EY:n perustamissopimuksen 299 artiklan 2 kohdan toimeenpanoon tähtäävistä toimista. 3. APIM (tuotanto- ja tuontivero) 3.1. Kesäkuun 26. päivänä 1991 annetun neuvoston asetuksen (ETY) N:o 1911/91 5 artiklan 1 kohdan mukaan "arbitrio sobre la producción y sobre las importaciones (APIM)" -niminen vero, jota on vähennetty asteittain 31. päivästä joulukuuta 1996 kyseisen artiklan 2 kohdan ja 20. päivänä joulukuuta 1995 tehdyn komission päätöksen N:o 96/34/EY(3) mukaisesti, on määräaikainen ja sen kantaminen päättyy 31. joulukuuta 2000. 3.2. Asetuksen (ETY) N:o 1911/91 muuttamisesta 13. päivänä joulukuuta 1999 annetussa neuvoston asetuksessa (EY) N:o 2674/1999(4) säädetään veron poistamisen lykkäämisestä 1. päivästä tammikuuta 30. päivään kesäkuuta 2000 tiettyjen herkkien tuotteiden osalta, koska veron poistaminen voisi johtaa asianomaisten alojen katoamiseen lähes kokonaan. 3.3. Edellä mainitussa 14. maaliskuuta 2000 annetussa komission kertomuksessa todetaan kuitenkin, että 299 artiklan 2 kohdan nojalla syrjäisimpien alueiden hyväksi voidaan ryhtyä erityisiin verotuksellisiin toimenpiteisiin, kunhan niitä koskevat pyynnöt ovat kyseisten alueiden haittatekijät huomioon ottaen perusteltuja. Lisäksi syrjäisimpiin alueisiin sovellettavien verotuksellisten toimenpiteiden tulevaisuutta on tarkasteltava asianomaisten jäsenvaltioiden esittämien pyyntöjen pohjalta. Kussakin tapauksessa on syytä etsiä tavoitteena oleviin alueiden kehittämiseen ja tukemiseen parhaiten soveltuvat välineet, mukaan luettuina verotukselliset poikkeustoimenpiteet, joiden soveltaminen voisi olla jopa pitkäaikaista. 3.4. Espanjan 23. marraskuuta 1999 komissiolle jättämässä muistiossa suunnitellaan neutraalin veron käyttöönottoa, jossa otettaisiin huomioon tarve saattaa Kanariansaarten tavaratuotanto tietylle kehitystasolle. 3.5. Espanja toimitti 25. heinäkuuta 2000 päivätyllä kirjeellä komission yksiköille Kanariansaarten tilannetta kuvaavat sosioekonomiset tiedot ja uuden, "arbitrio sobre las importaciones y entregas de mercancías en la islas Canarias (AIEM)" -nimisen veron sisältöön liittyvät seikat. Kyseisellä verolla pantaisiin täytäntöön EY:n perustamissopimuksen 299 artiklan 2 kohta, ja se olisi jatkoa 31. joulukuuta 2000 päättyneelle APIM-verolle. Espanja täydensi komissiolle toimittamiaan tietoja 25. lokakuuta 2000 ilmoittamalla AIEM:n suunnitellun verokannan. Tältä pohjalta komissio aloitti toimitettujen tietojen tarkastelun ja arvioinnin. Arvioitavina ovat erityisesti kaikkein haavoittuvimpiin aloihin kuuluviin herkkiin tuotteisiin kohdistuvien verotuksellisten toimenpiteiden vaikutukset. Arviointi suoritetaan toimenpiteiden tarpeen, suhteellisuuden ja tarkkaan määritellyn luonteen perusteella, jotta voitaisiin määritellä EY:n perustamissopimuksen 299 artiklan 2 kohdassa tarkoitettujen haittojen korvaamiseksi parhaiten soveltuvat erityistoimenpiteet. 3.6. Koska Espanjan tekemää ehdotusta oli tarkasteltava vieläkin perusteellisemmin, Espanjan viranomaiset pyysivät 31. lokakuuta 2000 päivätyssä kirjeessä asetuksen (ETY) N:o 1911/91 5 artiklassa tarkoitetun siirtymäajan pidentämistä. Pidennys on tarpeen, jotta ei vaaranneta taloudellista toimintaa Kanariansaarilla ja jotta turvataan välttämätön siirtyminen Kanariansaarilla sovellettavaan uuteen verotusjärjestelmään, jolla pannaan täytäntöön edellä mainittu 299 artiklan 2 kohta. 3.7. On pidettävä mielessä, että edellä mainitussa 14. maaliskuuta 2000 antamassaan kertomuksessa komissio sitoutuu kaikin tavoin välttämään voimassa olevien toimenpiteiden keskeytyksen, mikä merkitsee APIM-veroasteen ja veroon liittyvien vapautuksien säilyttämistä vuonna 2001 sellaisina kuin niitä on sovellettu 31. päivänä joulukuuta 2000. 4. Tullitariffien suspensio 4.1. Eräiden kalataloustuotteiden tuonnin yhteydessä Kanariansaarille sovellettavien autonomisten tullien tilapäisestä suspensiosta 14. päivänä joulukuuta 1992 annetun neuvoston asetuksen (ETY) N:o 3621/92 sekä eräiden teollisuustuotteiden tuonnin yhteydessä Kanariansaarille sovellettavien autonomisten tullien tilapäisestä suspensiosta ja yhteisen tullitariffin (CCT) tullien asteittaisesta käyttöönottamisesta 25. päivänä maaliskuuta 1996 annetun neuvoston asetuksen (EY) N:o 527/96 voimassaolo päättyi 31. joulukuuta 2000. Kummankin asetuksen voimassaolo perustuu asetuksen N:o 1911/91 6 artiklan 1 kohdassa asetettuun siirtymäkauteen. 4.2. Espanjan viranomaiset esittivät lokakuussa ja marraskuussa 2000, että suspensio pidettäisiin voimassa Kanariansaarilla vielä vuoden 2000 jälkeen, ja perustelivat pyyntöään asiakirjaliittein. 4.3. Jotta Espanjan viranomaisten jättämä pyyntö tulee käsitellyksi ja koska ei ole ollut riittävästi aikaa arvioida toimitettuja asiakirjoja eikä päättää, onko toimenpiteiden säilyttäminen perusteltua, tuntuu asianmukaiselta pidentää neuvoston asetusten (ETY) N:o 3621/92 ja (EY) N:o 527/96 voimassaoloa 31. päivään joulukuuta 2001 saakka kohtelun jatkuvuuden varmistamiseksi. 4.4. Kummankin asetuksen voimassaoloajan pidentämiseksi on siis juridisesti tarpeen muuttaa ensin neuvoston asetuksen (ETY) N:o 1911/91 6 artiklan 1 kohtaa pidentämällä siinä asetettua siirtymäkautta. 5. Päätelmät ja suositukset 5.1. Talous- ja sosiaalikomitea ilmaisee tyytyväisyytensä mahdollisuuteen esittää huomioita yhteisön lainsäädännön soveltamisesta Kanariansaariin annetun asetuksen (ETY) N:o 1911/91 muuttamisehdotuksesta. 5.2. Komitea toteaa toistamiseen, että Euroopan unionin syrjäisimmät alueet ansaitsevat erityistä huomiota yhteisön politiikkoja sovellettaessa. 5.3. Viime vuosien kehitys on osoittanut, että Kanariansaarten taloudellinen tila on parantunut sekä absoluuttisesti että suhteellisesti. On kuitenkin otettava huomioon, että Kanariansaarten ja muiden syrjäisimpien alueiden haitat ovat luonteeltaan rakenteellisia ja pysyviä, minkä vuoksi on ponnisteltava edelleen tällaisiin alueisiin sovellettavan erityisjärjestelyn vakiinnuttamiseksi ja tarjottava niille mahdollisuus osallistua tasavertaisesti yhteisöön, johon ne kuuluvat. 5.4. Näin ollen TSK suhtautuu myönteisesti komission ja Espanjan viranomaisten tekemään kompromissiratkaisuun, jonka ansiosta vältytään keskeyttämästä nykyisiä toimenpiteitä. 5.5. Kun otetaan huomioon, että komissio on sitoutunut välttämään voimassa olevien toimenpiteiden keskeytymisen ja olemaan vaarantamatta Kanariansaarten nykyisiä elinkeinoja, komitea suosittaa komissiolle, että se lisäisi oikeusvarmuutta täsmentämällä pidennetyn siirtymäjärjestelyn osalta vuonna 2001 sovellettavan APIM-veroasteen ja säilyttäisi sen 31. joulukuuta 2000 voimassa olleella tasolla. 5.6. Komitea kiinnittää huomiota siihen, että APIM-nimisen veron suuruus on nykyisin 0-1,15 %, kun se alun perin oli 0,1-5 %. Veroaste on merkityksetön, eikä sen avulla päästä alkuperäiseen tavoitteeseen suojella Kanariansaarten talouden herkkiä sektoreita. Siksi komitea painottaa, että järjestelyn lakkauttamiselle ja täydelliselle katoamiselle on kiireesti löydettävä vaihtoehto. 5.7. TSK uskoo, että komission ja Espanjan viranomaisten välinen sovitteluprosessi niin uudesta AIEM-veromuodosta kuin tullitariffien suspension säilyttämisestä Kanariansaarilla vuoden 2000 jälkeen edistyy suotuisasti ja että kummatkin toimenpiteet, joille EY:n perustamissopimuksen uuden 299 artiklan 2 kohta muodostaa selkeän perustan ja jonka nojalla ne ovat perusteltavissa, voidaan hyväksyä mahdollisimman pian. 5.8. TSK hyväksyy siis asetuksen (ETY) N:o 1911/91 muuttamisehdotuksessa esitetyt perustelut kyseisessä asetuksessa säädetyn siirtymäkauden pidentämisestä yhdellä vuodella. Bryssel 1. maaliskuuta 2001. Talous- ja sosiaalikomitean puheenjohtaja Göke Frerichs (1) EYVL L 171, 29.6.1991, s. 1. (2) Liittymissopimus, pöytäkirja N:o 2. (3) EYVL L 10, 13.1.1996, s. 38. (4) EYVL L 326, 18.12.1999, s. 3.